ຂປລ. ໃນຕອນບ່າຍຂອງວັນທີ 17 ກຸມພາ 2017 ນີ້, ຄະນະຜູ້ແທນສະມາຄົມມິດຕະພາບຫວຽດນາມ-ລາວ ນໍາໂດຍສະຫາຍ ເຈິ່ນວັນຕຸ້ຍ ກໍາມະການສູນກາງພັກ, ຄະນະປະຈໍາສະພາແຫ່ງຊາດ, ຫົວໜ້າຄະນະຮັບຜິດຊອບ ວຽກງານຜູ້ແທນສະພາ, ຮອງຫົວໜ້າຄະນະຈັດຕັ້ງສູນກາງພັກ, ປະທານສະມາ ຄົມມິດຕະພາບ ຫວຽດນາມ-ລາວ ຂັ້ນສູນກາງ ໄດ້ເຂົ້າຢ້ຽມຂໍ່ານັບສະຫາຍ ພັນຄໍາ ວິພາວັນ ກໍາມະການກົມການເມືອງສູນກາງພັກ, ຜູ້ປະຈໍາການຄະນະເລຂາທິການສູນກາງພັກ, ຮອງປະທານປະເທດ ແຫ່ງ ສປປ ລາວ ແລະ ສະຫາຍ ນາງ ສູນທອນ ໄຊຍະຈັກ ກໍາມະການສູນກາງພັກ, ຫົວໜ້າຄະນະພົວພັນຕ່າງປະເທດສູນກາງພັກ.
ໃນໂອກາດນີ້, ການນໍາຂອງລາວໄດ້ສະແດງຄວາມດີໃຈ ແລະ ຕີລາຄາສູງຕໍ່ການມາຢ້ຽມຢາມລາວຂອງຄະນະ ແລະ ໄດ້ຕີລາຄາສູງຕໍ່ສາຍພົວພັນ ມິດຕະພາບອັນເປັນມູນເຊື້ອ, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງສອງພັກ, ສອງລັດ ແລະ ປະຊາຊົນສອງຊາດລາວ-ຫວຽດນາມ ທີ່ນັບມື້ໄດ້ຮັບການເສີມຂະຫຍາຍ ທັງທາງກວ້າງ ແລະ ທາງເລິກ. ຂະນະດຽວກັນ ການນໍາຂັ້ນສູງຂອງລາວ ໄດ້ຊົມເຊີຍ ແລະ ຕີລາຄາສູງ ການພົວພັນຮ່ວມມື ຂອງສອງສະມາຄົມມິດຕະພາບ ແລະ ເຊື້ອໝັ້ນວ່າສອງຝ່າຍ ຈະສືບຕໍ່ພົວພັນຮ່ວມມື ໃນການສືບຕໍ່ສຶກສາອົບຮົມຊາວໜຸ່ມ, ເຍົາວະຊົນ ແລະ ປະຊາຊົນຂອງທັງສອງປະເທດ ໃຫ້ຮັບຮູ້ ແລະ ເຂົ້າໃຈຢ່າງເລິກເຊິ່ງ ຕໍ່ສາຍພົວພັນພິເສດທີ່ຫາຍາກ ລະຫວ່າງ ສອງຊາດລາວ-ຫວຽດນາມ, ໂດຍສະເພາະໃຫ້ເຫັນໄດ້ການເສຍສະຫລະ ອັນໃຫຍ່ຫລວງ ຂອງການນໍາລຸ່ນກ່ອນຕໍ່ການເສີມຂະຫຍາຍ ສາຍພົວພັນພິເສດ, ບໍລິສຸດພຸດຜ່ອງລະຫວ່າງສອງປະະເທດ ເພື່ອພ້ອມກັນປົກປັກຮັກສາ ແລະ ເສີມຂະຫຍາຍໃຫ້ແຕກດອກອອກຜົນ ສູງຂຶ້ນເລື້ອຍໆ.
ໃນວັນດຽກກັນ ຄະນະຜູ້ແທນສະມາຄົມ ມິດຕະພາບລາວ-ຫວຽດນາມ ແລະ ຫວຽດນາມ-ລາວ ໄດ້ມີການພົບປະສອງຝ່າຍ. ເຊິ່ງຝ່າຍລາວນໍາໂດຍ ສະຫາຍ ວິໄລວົງ ບຸດດາຄໍາ ກໍາມະການສູນກາງພັກ, ຄະນະປະຈໍາສະພາແຫ່ງຊາດ, ປະທານກໍາມາທິການແຜນການ, ການເງິນ ແລະ ການກວດສອບສະພາແຫ່ງຊາດ, ປະທານສະມາຄົມມິດຕະ ພາບລາວ-ຫວຽດນາມ ຂັ້ນສູນກາງ ພ້ອມດ້ວຍຄະນະ ແລະ ຝ່າຍຫວຽດນາມເຊິ່ງນໍາໂດຍສະຫາຍ ປອ.ເຈິ່ນວັນຕຸ້ຍ ກໍາມະການສູນກາງພັກ, ຄະນະປະຈໍາສະພາແຫ່ງຊາດ, ຫົວໜ້າຄະນະຮັບຜິດຊອບ ວຽກງານຜູ້ແທນສະພາ, ຮອງຫົວໜ້າຄະນະຈັດຕັ້ງສູນກາງພັກ, ປະທານສະມາ ຄົມມິດຕະພາບຫວຽດນາມ-ລາວ ຂັ້ນສູນກາງ ພ້ອມຄະນະ.
ໃນການພົບປະຄັ້ງນີ້, ສອງຝ່າຍໄດ້ແຈ້ງສະພາບ ອັນພົ້ນເດັ່ນພາຍໃນປະເທດໃຫ້ກັນຊາບ, ພ້ອມທັງສະຫລຸບຕີລາຄາ ການຮ່ວມມື ຂອງສອງສະມາມຄົມ ໃນໄລຍະທີ່ຜ່ານມາ ແລະ ປຶກສາຫາລືກ່ຽວກັບການກະກຽມ ຈັດກິດຈະກໍາຮ່ວມກັນ ເພື່ອສະເຫລີມສະຫລອງ ສອງວັນປະຫວັດສາດ ລາວ-ຫວຽດນາມ ຄື: ວັນສົນທິສັນຍາມິດຕະພາບ ແລະ ການຮ່ວມມືລາວ-ຫວຽດນາມ ຄົບຮອບ 40 ປີ (18/07/1977-18/07/ 2017 ແລະ ວັນສ້າງຕັ້ງສາຍພົວພັນການທູດລາວ-ຫວຽດນາມ ຄົບຮອບ 55 ປີ (05/09/1962-05/09/ 2017) ເພື່ອປະກອບສ່ວນເຂົ້າ ໃນການເພີ່ມທະວີສາຍພົວພັນມິດຕະພາບ ອັນເປັນມູນເຊື້ອ, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງສອງພັກ, ສອງລັດ ແລະ ປະຊາຊົນສອງຊາດລາວ-ຫວຽດນາມ ທີ່ປະທານໂຮ່ຈີມິງ, ປະທານ ໄກສອນ ພົມວິຫານ ແລະ ປະທານ ສຸພາ ນຸວົງ ພ້ອມດ້ວຍບັນດາການນໍາລຸ້ນກ່ອນ ຂອງສອງປະເທດໄດ້ກໍ່ຕັ້ງ ແລະເພີ່ມພູນຄູນສ້າງຢ່າງຖະໜຸຖະໜອມຕະຫລອດມາ.
ຂ່າວ:ຂັນໄຊ,ພາບ:ອ່າຍຄໍາ
ເນື້ອໃນ: ຂປລ